  Виталий Пронин Удмурт ужрадъёсъя «Зарни перепеч» центрысь егитъёс тэк пуконэз уг валало. Соослэн кичӧлтэмзыя алигес ортчиз «Элькуновидение» ӵошатскон, табере ӧсэ йыгаське ни мукетыз конкурс - «Пичи «Зарни перепеч». Отын быгатонлыкъёссэс эскерозы покчи кырӟасьёс. Соослы юрттозы нимо-дано артистъёс.«Пичи «Зарни перепеч» ӵошатскон покчиос понна выль ӧвӧл ни, шуыны луоз. Угось усточи пиналъёс понна арлы быдэ сямен ортчыло «Ӝужась кизилиос», «Пичи уӵыпи» выллем конкурсъёс. Но удмурт ужрадъёсъя «Зарни перепеч» центрысь азьветлӥсьёс Роман Дементьев но Семон Семёнов, озьы ик режиссёр Павел Поздеев покчиос пӧлын ӵошатсконэз мукет сямен радъяны малпазы. Маин висъяськоз «Пичи «Зарни перепеч» мукет конкурсъёслэсь? Таӵеез ӧй вал на: покчи кырӟасьёс сцена вылэ потозы тодмо артистъёсын - соосын ӵош кырӟанзэс быдэстозы. Озьыен, учкись кык кечез кутыны быгатоз: яратоно артистъёсызлэсь кырӟамзэс кылоз, тэшкылиослэсь быгатонлыкъёссэс дунъялоз. Конкурсэ пыриськыны мылкыд карисьёс пӧлысь тужгес но пичиез алигес пусйиз 6 арес тырмонзэ!«Пичи «Зарни перепеч» ӵошатскон пумысен кенешиськомы «Зарни перепеч» центрлэн ёзчиеныз, удмурт ужбергатӥсен Семон Семёновен.- Малпасько, покчиослы зэмос артистъёсын ӵош сцена вылэ потон котыр ласянь пайдаё: тэшкылиос дышетскозы асьсэды сцена вылын возьыны, возьдаськонзэс быдтыны, куаразэс пуктыны. Со гинэ мар! Вормисе потэм покчи артистлы луонлык сётӥськоз клип лэсьтыны. Та ласянь юрттоз «Мынам Удмуртие» телерадиокомпания, - пусйиз Семон.Конкурсэ пыриськыны мылкыд карем пиналъёс та дыре нуналлы быдэ сямен пумиськыло артистъёсын. Кылсярысь, Удмуртиысь калык артист Анна Плотникова аслэсьтыз нылзэ кадь яратӥз ни пичи Карина Северьяноваез. Нуналлы быдэ угось репетициосын адскыло: кизилилэсь верамъёссэ Карина санэ басьтэ, анаезлэсь кадь кылӟиське. Эх, усто пӧрмоз дуэт! Мукетъёсыз но бере уг кылё, конкурс кутскемлэсь азьло быгатонлыкъёссэс волято. Кылсярысь, тодмо артист, диджей Анатолий Эркишев нуналлы быдэ кырӟа-эктэ ӝужась кизилиен Марийка Камалиен. Солэсь бере уг кылё Валентина Пудова, Геннадий Бекманов, Марина Галичанина, Иван Григорьевых но мукетъёсыз. Ваньзэ-ӧвӧлзэ кырӟалоз-вералоз 12 дуэт.- Тодмо артистъёсмы мылысь-кыдысь басьтӥськизы покчиосын ужаны - ас мылкыдзыя, сюлэм куремзыя, - шуиз Семён Семёнов. - Та понна соослы туж бадӟым тау кареме потэ. Малпасько, та ужрад пыр асьмеос быгатомы удмурт культурамес азинтыны, соин тунсыкъяськонэз пичиысен ик пыӵатыны. Азьланяз тыршомы та проектэз арлы быдэ ортчытъяны, удмурт пиналъёслэсь быгатонлыкъёссэс шараяны но соосты бадӟым сцена вылэ поттыны. Озьы пичи ке но пайда ваёмы удмурт культурамес азинтонын.Кызьы радъяськоз вормисе потэмъёсты быръён? Артистъёслэсь быгатонлыкъёссэс дунъялозы «Айкай» кун театрлэн кивалтӥсез Пётр Данилов, Удмурт театрлэн директорез Андрей Ураськин, егитъёсын ужанъя министр Владимир Соловьёв, «Мынам Удмуртие» телекомпаниысь журналист, «Шудон корка» телепроектэз нуись Ольга Ардашева но мукетъёсыз.Тужгес но усто кырӟась-эктӥсь нылпилы кузьым - планшет компьютер. Пусйыны кулэ: «Пичи «Зарни перепеч» ӵошатсконэ пыриськемъёс пӧлысь котькудӥз пусйиськоз синпель кузьымен. Кызьы сотэк! Покчи артистъёслэсь мылкыдзэс бурдъяны кулэ ук!Елена Тугашова Теги: Зарниперепеч  